
Министерство на околната среда и водите

Регионална инспекция по околната среда и водите – Монтана

Д О К Л А Д

за  извършена комплексна проверка на Производствена база (производство на млечни продукти) гр. Лом с оператор „Милккомм” ЕООД, гр. Лом на основание Заповед № РД-293/11.11.2015 г. на Директора на РИОСВ – Монтана
Извършената комплексна проверка на 13.11.2015 г. е с цел установяване съответствието на производствената дейност на дружеството с нормативните изисквания по опазване на околната среда и в изпълнение на плана за контролната дейност през 2015 г.


На обекта се извършва производствена дейност – преработка на мляко и производство на млечни продукти.

 
По компонент „Въздух“: 

Източник на емисии на вредни вещества в атмосферния въздух в обекта се явява парен котел ниско налягане, използващ за гориво компресиран газ-метан. Мощността на котела е значително под 0,5 MW и не подлежи на задължителен  емисионен контрол по чл. 21 от Наредба №1 от 27 юни 2005 г. за норми за допустими емисии на вредни вещества (замърсители), изпускани в атмосферата от обекти и дейности с неподвижни източници на емисии. Предвид естеството на производство, в технологичния процес се използват седем броя хладилни инсталации, само една от които попада в обхвата за контрол по отношение съдържащите се в тях флуорирани парникови газове. За хладилна инсталация „Копеланд” е представен отчет за 2014 г. в РИОСВ-Монтана и се води актуално досие, представено при проверката. Хладилните инсталации се поддържат и проверяват за херметичност и течове от хладилен техник със съответния сертификат за правоспособност. На място е извършена контролна инструментална проверка за херметичност на инсталация „Копеланд” с пропускотърсач на инспекцията, като пропуски в системата не са констатирани.

По компонент „Води“:

Водоснабдяването на обекта се осъществява от водопроводната мрежа на гр. Лом. От дейността на обекта се формира смесен поток битово-фекални и производствени отпадъчни води, които се заустват в канализационната система на гр. Лом, за което е сключен договор с „ВиК“ ООД, гр. Монтана №000348/17.01.2012 г.


По фактор „ОХВ“:

Съгласно Регламент ЕО № 1907/2006 /Регламент REACH/ дружеството се явява потребител на химични. вещества и смеси. За своята дейност се съхраняват и използват три вида химикали. Те се използват за почистване и дезинфекция на съоръжения и повърхности. Съхраняват се в оригинални фабрични опаковки в обособен шкаф. Изготвени са и са представени инструкции за безопасно съхранение на химичните вещества и смеси, инструкция за безопасна работа с химикалите, заповед за определяне на отговорни лица за работа с химикалите, ИЛБ за веществата и смесите. Води се списък на доставчиците на химични  вещества и смеси.

По Наредбата за опаковките и отпадъците от опаковките:


Дружеството изпълнява задълженията си по чл. 14, ал. 2, т. 2 от Закона за управление на отпадъците, като участва в колективна система, съгласно сключен договор с организация по оползотворяване „Екобулпак“ АД, гр. София- удостоверение № 1380/01.01.2013 г. със срок на действие до 31.12.2015 г. За 2014 г. съгласно Заповед № РД-347/21.05.2015 г. на Министъра на околната среда и водите, Приложение № 2, п. 2219 „Милккомм“ ЕООД, гр. Лом е освободено от задължението да заплаща продуктова такса.


При предходната комплексна проверка са дадени две предписания, които са изпълнени. От проверката не са давани предписания.

